重贈
作者：蘇轍
朝代：宋

paragraphs: 出家無復家，視身等雲浮。
東西隨風行，忽然遍九州。
君居龍川城，築室星一周。
屋瓦如翬飛，象設具冕旒。
弟子五六人，門徒散林丘。
本爲百年計，自可一世留。
胡爲不復顧，脫去如敝裘。
萬里一藤杖，來從故人遊。
故人病老翁，輕重恐未酬。
疑君了心法，萬物皆浮漚。
去彼非有嫌，來此亦無求。
是心摩尼珠，不受篋笥收。
故人感君意，一言還信不。
遠行不爲此，浪走非良謀。